**Janez Pavel II. ob 750-letnici izročitve škapulirja**

Prevzvišenima očetoma Josephu Chalmers, generalnemu priorju Reda bratov blažene Device Marije s Karmelske gore (o.Carm.) in Camilu Maccise, generalnemu predstojniku Reda bosonogih bratov blažene Device Marije s Karmelske gore (O.C.D.)

Prevedla dr. Zmaga Kumer, lektoriral: dr. Anton Strle

1. Milostni dogodek Božje previdnosti – kar je bilo za Cerkev jubilejno leto – Cerkvi dovoljuje, da z zaupanjem in upanjem gleda na pot, ki jo je ubrala v novem tisočletju. »Na začetku novega stoletja moramo stopati hitreje,« sem zapisal v svojem apostolskem pismu *Ob začetku novega tisočletja.* Na tej poti nas spremlja preblažena Devica Marija, ki sem ji zaupal tretje tisočletje.[[1]](#footnote-1)

Z velikim veseljem sem zvedel, da sta tako prvotni Red kakor tudi reformna veja Karmela skušala svojo otroško ljubezen do svoje zavetnice izraziti s tem, da sta se njej kot cvetlici Karmela (*Flos Carmeli*), materi in vodnici na poti k popolnosti, namenila posvetiti leto 2001. Zato ne morem drugače, kakor da opozorim na srečno sovpadanje. Praznovanje tega marijanskega leta za celotni Karmel sovpada – če upoštevamo častitljivo izročilo reda – s 750. letnico izročitve škapulirja. Zato je to praznovanje celotne karmelske redovne družine ne samo čudovita priložnost za poglobitev njene marijanske duhovnosti, marveč tudi, da zaživi v luči tistega položaja, ki ga deviška Mati Boga in ljudi zavzema v skrivnosti Kristusa in Cerkve ter da tej *zvezdi nove evangelizacije* tudi sledi.[[2]](#footnote-2)

2. Od začetka do danes so generacije Karmela poskušale na svoji poti k *sveti gori, Jezusu Kristusu, našemu Gospodu*[[3]](#footnote-3), svoje osebno življenje oblikovati po Marijinem zgledu. Zato se v karmelu, kakor tudi v vsaki duši, ki je vneta od nežne privrženosti Devici in sveti Materi, razvija kontemplativni pogled na njo, ki je že od začetka znala biti pripravljena poslušati božjo besedo in biti pokorna Božji volji.[[4]](#footnote-4) Marijo je v resnici oblikoval in izoblikoval Duh;[[5]](#footnote-5) znala je v veri razumevati svojo osebno zgodovino[[6]](#footnote-6) in je, poslušna naročilom, *tudi ona šla po romarski poti vere ter je svojo povezanost s Sinom ohranila v zvestobi prav do križa, kjer ni stala brez Božje namere*,[[7]](#footnote-7) *bridko trpela s svojim Edinorojencem in se v materinskem duhu združila z njegovo žrtvijo*.[[8]](#footnote-8)

3. Kontemplativni pogled na Devico razkriva, kako kot skrbna mati vidi v Nazaretu doraščati svojega Sina,[[9]](#footnote-9) mu sledi po potih Palestine, je ob njem na svatbi v Kani[[10]](#footnote-10) in pod križem, ter s tem postane mati; zedini se s Sinovo predanostjo in postane tedaj, ko jo Jezus sam izroči svojemu najljubšemu učencu, podarjena vsem ljudem.[[11]](#footnote-11) Kot mati Cerkve je sveta Devica združena z učenci *v vztrajni molitvi*,[[12]](#footnote-12) in je kot nova žena, na kateri je vnaprej izvršeno, kar se naj zgodi z nami vsemi nekega dne v polnem uživanju troedinega Božjega življenja, bila vzeta v nebesa. Od tam razgrinja zaščitni plašč svojega usmiljenja na vse svoje hčere in sinove, ki potujejo na sveto goro veličastva.

Takšno kontemplativno dviganje srca in misli vodi k občudovanju izkustva vere in ljubezni Device, ki v sebi že živi to, kar vsak verujoči upa in želi uresničevati v skrivnosti Kristusa in Cerkve.[[13]](#footnote-13) Zato so karmeličanke in karmeličani po pravici izbrali Marijo za svojo zavetnico in duhovno mater ter imajo vedno pred očmi njo, najčistejšo Devico, ki vse vodi k popolnemu poznavanju Kristusa in k hoji za njim.

Tako zrastejo zaupni duhovni odnosi, ki vedno bolj poglabljajo povezanost s Kristusom in Marijo. Za člane karmelske družine je deviška Mati Boga in ljudi ne samo posnemanja vreden zgled, marveč tudi stalno navzoča mati in sestra, v katero smemo zaupati. Po pravici nas sv. Terezija Jezusova opominja: »*Hodite za njo (Marijo) in zavedajte se, kako vzvišena je ta Gospa in kolikšno srečo pomeni njena zaščita.*«[[14]](#footnote-14)

4. To bogato, na Marijo usmerjeno življenje, ki najdeva svoj izraz v zaupljivi molitvi, prekipevajočem hvaljenju in vestnem posnemanju, daje razumeti, da je najpristnejša oblika češčenja preblažene Device – izražena v skromnem znamenju škapulirja – posvetitev njenemu brezmadežnemu Srcu.[[15]](#footnote-15) V srcu se namreč poraja rastoča povezanost in zaupnost z blaženo Devico, »*kot nov način življenja z Bogom in tukaj na zemlji nadaljevati ljubezen njenega Sina Jezusa do njegove matere Marije*«.[[16]](#footnote-16) To nas prestavi – z besedami bl. karmeličana in mučenca Tita Brandsma – v globoko občuteno sozvočje z Marijo, Theotokos (Bogorodico), ko postanemo – kakor ona – posredovalci Božjega življenja: »*Tudi nam pošilja Gospod svojega angela … Tudi mi moramo Boga spočeti v svojih srcih, ga v naših srcih nositi, ga v nas hraniti in dati, da dorašča, da bi ga mi rodili in bi kot Bog-z-nami, kot Emanuel, živel z nami.*«[[17]](#footnote-17)

Ta bogata marijanska dediščina Karmela je po širitvi škapulirske pobožnosti sčasoma postala zaklad vse Cerkve. Zaradi svoje preprostosti, svoje antropološke vrednosti in svojega odnosa do Marijinega pomena za Cerkev in človeštvo je to obliko pobožnosti Božje ljudstvo rade volje in na veliko sprejelo, tako da je bila nazadnje s praznikom 16. julija sprejeta v liturgični koledar vse Cerkve.

5. Znamenje škapulirja se izkazuje kot močna sporočilna sinteza marijanske duhovnosti, ki nahranja pobožnost vernikov in jih nareja sprejemljive za ljubečo navzočnost deviške Matere v njihovem življenju. Škapulir je v svojem bistvu »habit«.[[18]](#footnote-18) Kdor ga sprejme, je v večji ali manjši stopnji včlanjen ali pridružen karmelskemu redu, ki se je v blagor Cerkve posvetil Marijini službi.[[19]](#footnote-19) Kdor si nadene škapulir, je potemtakem voden v deželo Karmela, da bi »užival njegove sadove in dobrine«[[20]](#footnote-20), in v vsakdanjem prizadevanju za to, da bi si notranje nadel Jezusa Kristusa ter ga kot živega izpričeval v blagor Cerkve in vsega človeštva, izkuša nežno in materinsko Marijino navzočnost.[[21]](#footnote-21)

Tako torej obstajata dve resnici, ki ju živo kliče v spomin znamenje škapulirja: na eni strani stalno varstvo preblažene Device – pa ne le na naši življenjski poti, marveč tudi pri prehodu v polnost večne slave –, na drugi stani zavest, da se češčenje Device Marije ne sme omejevati na molitve in vaje njej v čast v raznih življenjskih okoliščinah, marveč mora postati »habitus«,[[22]](#footnote-22) torej stalna naravnanost osebnega krščanskega življenja, ki ima svojo podlago v pogostnem prejemanju zakramentov in izvrševanju duhovnih in telesnih del usmiljenja. Na ta način postane škapulir znamenje »zaveze« in medsebojne povezanosti Marije z verniki. V njem je oprijemljivo izraženo, kako je Jezus s križa izročil Janezu, in v njem nam vsem, svojo mater, in kako se je njej zaupljivo izročil ljubljeni učenec in z njim mi vsi, tako da je postala naša duhovna mati.

6. Sijoči zgled te marijanske duhovnosti, ki ljudi notranje oblikuje in naredi podobne Kristusu kot prvorojenemu med mnogimi brati, so pričevanja svetosti in modrosti mnogih svetnikov Karmela, ki so vsi zrastli v senci in varstvu te Matere.

Tudi jaz že dolgo nosim karmelski škapulir! Iz ljubezni do skupne nebeške Matere, katere varstvo stalno čutim, želim, da bi to marijansko leto vsem sestram in bratom karmela in vsem pobožnim vernikom, ki jo otroško častijo, pomagalo rasti v ljubezni do nje in bi v svetu širilo navzočnost te žene molka in molitve, ki jo kličemo kot Mater usmiljenja ter kot Mater upanja in milosti.

S temi željami podeljujem iz srca vsem bratom in sestram, kakor tudi vsem laiškim članom karmelske družine, ki vneto pomagajo v Božjem ljudstvu širiti pravo češčenje Marije, Morske zvezde in karmelske cvetlice (*Flos Carmeli*), svoj apostolski blagoslov!

V Vatikanu, 25. marca 2001 papež Janez Pavel II.

**Kratka zgodovina nastanka in pomen karmelskega škapulirja danes**

O karmelskem redu radi ponavljamo značilen izrek: *Totus marianus est Carmelus* – karmel je ves marijanski. Še preden je napisal sv. Ludvik Marija Grignon de Montfort (+ 1716) svoje temeljito delo o pravi pobožnosti do Device Marije, so v karmelskem redu že učili in gojili popolno posvetitev brezmadežni Materi učlovečene Božje Modrosti.

Na posebno posvetitev Mariji spominja karmelski škapulir. To znamenje je karmelski red sprejel z odobritvijo Cerkve kot zunanji izraz ljubezni do Marije, otroškega zaupanja do nje in kot dolžnost posnemanja njenih kreposti. Beseda *škapulir* prihaja od oblačila, ki so si ga redovniki nadevali pri rokodelski dejavnosti. Sčasoma je navada nošenja škapulirja dobila simboličen pomen. Oblačilo naj bi označevalo Jezusovega učenca, ki nosi svoj vsakdanji križ. V karmelskem redu je škapulir pričel simbolizirati posebno privrženost Mariji, Materi našega Gospoda. Pomenil je zaupanje v njeno materinsko varstvo, kakor tudi željo, da bi posnemali njeno življenje, predano Kristusu in soljudem. Tako je škapulir postal marijansko znamenje.

## Zgodovinsko poročilo

Karmel (hebr. sadovnjak, vinograd ali cvetlični vrt) je gorski hrbet med Sredozemskim morjem in Jezraelsko ravnino s širnimi gozdovi in podzemnimi votlinami. V Svetem pismu je zaradi svojih naravnih čarov večkrat omenjen kot simbol rodovitnosti in lepote. Zato ni čudno, da so ta kraj že zelo zgodaj vzljubili sveti možje – puščavniki. V 8. stol. pred Kristusom je tu živel prerok Elija, v katerem karmelski red prepoznava svojega idejnega začetnika.

Red blažene Device Marije s Karmelske gore je v Cerkvi uradno priznal l. 1226 papež Honorij III., ko je potrdil Pravilo, katerega je med leti 1206 in 1214 sestavil sv. Albert, jeruzalemski patriarh za skupino puščavnikov na gori Karmel, ki so na poseben način častili Božjo Mater in jo od samih začetkov vzeli za svojo zavetnico. Zaradi vdora muslimanov v te kraje so bili puščavniki po l. 1237 prisiljeni oditi na Zahod. Spremenjene življenjske razmere so zahtevale določene prilagoditve, kar je red pripeljalo v nemajhno stisko. Tedanji vrhovni predstojnik reda sv. Simon Stock se je s posebnim zaupanjem zatekel po pomoč k Božji Materi. V videnju 16. julija l. 1251 mu je Marija z Jezusom v naročju izročila škapulir reda in rekla: »*Glej posebno pravico, ki jo dajem tebi in vsem otrokom Karmela! Kdorkoli (pobožno) umre, oblečen v to oblačilo, bo zveličan.*«

Škapulir je pri karmeličanih in karmeličankah del pravega redovnega oblačila. Ko so v srednjem veku verniki pogosto iskali stik z novonastalimi redovnimi skupnostmi: frančiškani, dominikanci in karmeličani, so nastajale laiške bratovščine, katere so bile pridružene redovom in tako imele svoj delež pri duhovnosti in apostolatu. Redovne skupnosti so si prizadevale, da bi dale tudi laikom primerno znamenje njihove pripadnosti redu. Karmeličani so v tem prizadevanju izdelali škapulir v zmanjšani obliki. Kakor redovna obleka karmeličanov je tudi škapulir rjave barve. To sta dva kvadratna kosa blaga – eden je okrašen s podobo Karmelske Matere Božje, drugi s podobo presv. Srca Jezusovega, med seboj pa sta povezana z dvema trakovoma. Škapulir lahko nadomesti svetinjica, ki ima upodobljena enaka simbola.

## Sobotni privilegij

Pričevanja o marijanski pobožnosti v karmelskih bratovščinah so številna že v 14. stoletju. Imamo tudi pričevanja o tem, da se je Marija prikazala papežu Janezu XXII. in mu razkrila tako imenovani *sobotni privilegij*. 3. marca 1322 je izdal dokument z naslovom *Bula sabatina*, v katerem je zapisano, da bo Devica Marija že na soboto po smrti rešila iz vic duše tistih, ki so vredno nosili karmelski škapulir. Čeprav nismo dolžni verovati v resničnost tega prikazanja, se vendar moremo zanesti na *sobotni privilegij* v tistem smislu, ki ga ima pred očmi papež Pij XII. – sam od otroških let član bratovščine karmelskega škapulirja. V posebnem pismu ob 700. letnici škapulirja piše: »*Predobra Mati resnično ne bo nehala prositi, da njeni otroci, ki v vicah trpe za pregreške, čim prej – seveda na Marijino priprošnjo pri Bogu – po nam sporočenem sobotnem privilegiju, kakor mu pravijo, dosežejo večno domovino. Sveti škapulir je kakor Marijina obleka znamenje in poroštvo varstva Matere Božje. Toda naj ne mislijo tisti, ki so si nadeli to obleko, da bodo dosegli večno zveličanje z lenobo in duhovno vnemarnostjo, kajti apostol opominja: 'Delajte s strahom in trepetom za svoje zveličanje' (Flp 2,12)! … Naj torej vsi karmeličani – bodi v samostanih prvega in drugega reda bodi v tretjem redovniškem ali pa svetnem redu bodi v bratovščinah – … imajo v sami preprosto narejeni obleki (škapulirju) pred seboj nekak povzetek kreposti skromnosti in preprostosti; prav posebno pa naj tista obleka, ki jo imajo noč in dan na sebi, kakor zgovorno znamenje izraža prošnje, s katerimi prosijo za Božjo pomoč; končno naj ohranijo tisto posvetitev presv. Srcu brezmadežne Device, ki smo jo vneto priporočali*« (AAS 42, 1950, 390 sl.).

Neodvisno od teh poročil lahko sprejmemo misel: kdor se prisrčno posveti Mariji (na neki način smo ji posvečeni že na temelju krstne posvetitve Kristusu) in v znamenje tega posvečenja ter v oporo življenju iz takšne podaritve Mariji nosi škapulir, ne more umreti brez posvečujoče milosti. Devica Marija je naša mati, zavetnica in sestra. Ker je naša mati, smo njeni sinovi in hčere. Znan je izrek sv. Terezije Deteta Jezusa, da je Marija »*bolj mati kakor pa kraljica*«.

*Škapulir – marijansko znamenje*

Človek je bitje znamenj. Ves svet mu je znamenje, ki ga nagovarja in usmerja. Znamenje je čutom dostopna stvar, s katero se drugemu izroča neki pomen. Gre za dejanja, kretnje … ali vidna znamenja (stvari), ki nam razodevajo nevidno resničnost. Znamenja in simboli so posebna govorica vere. Vse krščansko zakramentalno življenje se izraža prek znamenj (kruh, vino, voda, olje …). Razen liturgičnih znamenj poznamo v Cerkvi tudi znamenja, ki so povezana z določenim dogodkom, izročilom ali osebo (rožni venec, svetinjice, škapulir ...) in jih imenujemo zakramentali. To so »*sveta znamenja, ki nekako posnemajo zakramente in označujejo predvsem duhovne učinke; pripravljajo na prejem glavnega učinka zakramentov in posvečujejo različne življenjske okoliščine*.« (B 60) »*Liturgija zakramentov in zakramentalov torej stori, da pri dobro pripravljenih vernikih skoraj vse dogodke v življenju posvečuje Božja milost, ki izvira iz velikonočne skrivnosti Kristusovega trpljenja, smrti in vstajenja, kajti iz Kristusa dobivajo svojo moč vsi zakramenti in zakramentali*.« (B 61)

## Praktična določila

Škapulir blagoslovi duhovnik (navadno karmeličan) ali diakon, nadene pa ga lahko tudi druga pooblaščena oseba. Za blagoslovitev in podelitev je treba uporabiti karmelski škapulir v njegovi tradicionalni obliki. Kasneje se ga lahko nadomesti s svetinjico.

Kdor nosi škapulir, je dolžan živeti po evangeliju, prejemati zakramente in prav posebno častiti presveto Devico. To naj se kaže vsaj v tem, da vsak dan zmoli tri zdravamarije. Ob sobotah se priporoča molitev [*Pozdravljena, Kraljica*](http://www.marija.si/duhovnost/marianska-molitev/pozdravljena-kraljica/) (*Salve Regina*), kakor je navada v karmelu.

## Pomen in vrednost škapulirja

Karmelski škapulir nikakor ni čarobno (magično) sredstvo ali samodejno zagotovilo zveličanja, ki daje spregled od zahtev krščanskega življenja. Nasprotno: ponazarja dolžnost, da hodimo za Jezusom po zgledu Marije, ki je popoln vzor Kristusovega učenca. Marija nas uči odprtosti za Boga in njegovo voljo, poslušati in premišljevati božjo besedo (prim. *Lk* 2,19; 10,39) ter vanjo verovati vse do nespameti križa (prim. *Jn* 19,25). Uči nas nenehno moliti in odkrivati Boga v vseh okoliščinah našega življenja, biti blizu ljudem v njihovih skrbeh in z njimi čutiti.

Škapulir je nenazadnje znamenje vere v večno življenje z Bogom, kar upamo doseči v Marijinem varstvu in po njeni priprošnji. Pridružuje veliki karmelski družini in predočuje zglede karmelskih svetnikov. Škapulir sta nosila sv. Terezija Avilska in sv. Janez od Križa, prenovitelja karmelskega reda v 16. stoletju. Nosili sta ga sv. Terezija Deteta Jezusa in velika filozofinja, karmeličanka in mučenka sv. Edith Stein. Na tisoče karmeličanov, karmeličank, tretjerednikov, duhovnikov in laikov si je skozi stoletja v ponižni zvestobi izročilu nadelo znamenje škapulirja in pod varstvom Božje Matere stopalo po poti svetosti.

Da bi tudi v novem stoletju in tisočletju žar svetlobe milosti Karmelske Matere Božje žarel z neugasljivo močjo, nam sveti oče Janez Pavel II. kot vzpodbudo podarja svoje novo pismo.

###  Karmel – Sora

Viri:

dr. Anton Strle, Karmelska Mati Božja, v: Leto svetnikov 3, Mohorjeva družba Celje 2000, str. 144 - 149.

P. Joseph Chalmers in P. Camilo Maccise, *Z Marijo, Jezusovo Materjo*, Pastoralno pismo o škapulirju, Rim 2001.

P. Severin Dorner, Škapular, Karmel Brezovica 1994.

S. Gabrijela Molk, Bogoslužno češčenje blažene Device Marije v Karmelu, Karmel Sora 1995.

S. Petra Debevec, Karmel – Božji vrt, Karmel Sora 1997.

**Blagoslovilna molitev**

O Bog, začetnik in dovršitelj svetosti,

ki kličeš k polnosti krščanskega življenja

in k popolni ljubezni tiste,

ki si jih prerodil iz vode in Svetega Duha.

Dobrohotno poglej na te,

ki bodo pobožno sprejeli

karmelski škapulir

in ga bodo z ljubeznijo nosili,

kot znamenje svoje podaritve

Devici Mariji s Karmelske gore.

Ko se prepuščajo ljubezni najsvetejše Device,

naj se oblikujejo po podobi tvojega Sina Jezusa Kristusa,

da bi, ko bodo srečno dovršili pot tega življenja,

mogli vstopiti v radost tvoje hiše.

Po Kristusu, našem Gospodu.

Amen.

**Molitev ob podelitvi škapulirja**

Sprejmi ta škapulir (s katerim vstopaš v bratovščino družine blažene Device Marije s Karmelske gore). V zaupanju v prehitevajočo ljubezen tako velike Matere se posveti prijateljevanju z njo in jo posnemaj.

Nosi to znamenje kot spomin na Marijino navzočnost pri vsakdanjem prizadevanju, da bi notranje oblekel Jezusa Kristusa in ga v sebi razodeval živega, v dobro Cerkve in vsega človeštva ter v slavo presvete Trojice.Amen.

#### Po izročitvi škapulirja

S prejemom tega škapulirja

ste pridruženi karmelski družini,

ki je na poseben način posvečena posnemanju

in službi Devici, Božji Materi,

da bi živeli za Kristusa in njegovo Cerkev

z istim kontemplativnim in apostolskim duhom karmelskega reda.

Da bi mogli v polnosti doseči ta ideal,

vas z oblastjo, ki mi je dana,

sprejemam k deležnosti

pri vseh duhovnih dobrinah karmelskega reda.

*Druga oblika – ob sprejemu ene osebe:*

**Blagoslovilna molitev**

Sveti Oče, ki ljubiš in večaš dobroto,

hotel si, da je tvoj edinorojeni Sin Jezus Kristus

po delovanju Svetega Duha

sprejel našo slabotno človeško naravo v naročju Device Marije;

Podeli temu tvojemu sinu (hčeri),

ki bo pobožno prejel(a) škapulir

družine blažene Device Marije s Karmelske gore,

milost, da bo oblekel (oblekla) Gospoda Jezusa

v vseh okoliščinah tega življenja in tako dosegel (dosegla) večno slavo.

Po Kristusu, našem Gospodu.

Amen.

**Molitev ob podelitvi škapulirja**

##### Sprejmi ta škapulir,

s katerim vstopaš v družino

bratov blažene Device Marije s Karmelske gore.

###### Nosi ga kot znamenje Marijinega materinskega varstva

in tvojega prizadevanja,

da jo boš posnemal(a) in ji služil(a).

Božja Mati naj ti pomaga obleči si Kristusa.

On naj živi v tebi, da boš slavil(a) presveto Trojico

in v Cerkvi deloval(a) v dobro bratov.

Amen.

#### Po izročitvi škapulirja

Z oblastjo, ki mi je dana,

te sprejemam k deležnosti

pri vseh duhovnih dobrinah karmelskega reda.[[23]](#footnote-23)

1. Janez Pavel II., *apostolsko pismo Ob začetku novega tisočletja – Novo millenio ineunte*, Cerkveni dokumenti 91, Ljubljana 2001, št. 58. [↑](#footnote-ref-1)
2. Prim. n. m. [↑](#footnote-ref-2)
3. Rimski misal, *glavna prošnja* *maše v čast karmelske Matere Božje*, 16. julija. [↑](#footnote-ref-3)
4. Prim. *Lk* 2,19.51. [↑](#footnote-ref-4)
5. Prim. *Lk* 2, 44–50. [↑](#footnote-ref-5)
6. Prim. *Lk* 1, 46–55. [↑](#footnote-ref-6)
7. Prim. *Jn* 19,25. [↑](#footnote-ref-7)
8. C 58. [↑](#footnote-ref-8)
9. Prim. *Lk* 2,40.52. [↑](#footnote-ref-9)
10. Prim. *Jn* 2,5. [↑](#footnote-ref-10)
11. Prim. *Jn* 19,26. [↑](#footnote-ref-11)
12. *Apd* 1,14. [↑](#footnote-ref-12)
13. Prim. B 103; C 53. [↑](#footnote-ref-13)
14. *Notranji grad* III 1,3. [↑](#footnote-ref-14)
15. Prim. Pij XII., pismo *Neminem profeto latet* od 11.2.1950, v: AAS 42 (1950) 390 sl.; C 67. [↑](#footnote-ref-15)
16. Prim. Janez Pavel II., n*agovor ob angelovem češčenju*, v : *Insegnamenti* XI/3, 1988,173. [↑](#footnote-ref-16)
17. *Iz predavanja bl. Tita Brandsma na mariološkem kongresu v Pongerlo, avgusta 1936*. [↑](#footnote-ref-17)
18. *Habit* pomeni tukaj *redovni habit* in tudi »*habitualno« (trajno) ravnanje*. [↑](#footnote-ref-18)
19. Prim. o*brazec za nadetje škapulirja*, v: *Obred blagoslovitve in nadetje* [Pripomba prevajalca] *škapulirja*, ki ga je odobrila Kongregacija za bogoslužje in disciplino zakramentov 5. januarja 1996. [↑](#footnote-ref-19)
20. Prim. *Jer* 2,7. [↑](#footnote-ref-20)
21. Prim. *obrazec za nadetje škapulirja*, n.m. [↑](#footnote-ref-21)
22. Gl. op. 18. [↑](#footnote-ref-22)
23. Izdala generalna hiša bosonogih karmeličanov v Rimu, 2001. [↑](#footnote-ref-23)